Hoekom bieg Britte nie oor 'Boere-volksmoord'? | Netwerk24
Hoekom bieg Britte nie oor 'Boere-volksmoord'?
Deur Boerseun, Odendaalsrus 04 Maart 2019 00:00
Ek stem saam met Org Potgieter van Welgelegen se brief "Sterftesyfer in ABO-kampe moet reggestel word" (27.02).
Die sterftesyfer vir Boere (mans, vroue en kinders) wat in die Britse konsentrasiekampe dood is, moet opwaarts aangepas word.
Ons het almal grootgeword met die syfer van 27 000, maar dit is hoog tyd dat die geskiedenisboeke aangepas word tot die nagevorste 33 000 sterftes.
Lyding bly lyding, en ter wille van geregtigheid moet dit korrek gerapporteer word.
As die totale sterftesyfer vir Boere tydens die oorlog bepaal wil word, moet hierby gevoeg word die sowat 6 200 sterftes op die slagveld en in oorsese bannelingkampe.
Ek glo dat hierdie syfer ook hoër is as wat destyds aangeteken is, want daar het Boere gesneuwel wie se name onbekend was.
Nog 'n sterftesyfer waaroor niemand ooit skryf nie, is die Boereburgerlikes wat buite die kampe dood is weens ontbering as gevolg van die konfiskering van lewensmiddele en dies meer, siekte en wonde asook as gevolg van moord deur vyandige stamme, Britse meelopers en Britse eenhede.
Die uitgewer Willie Bienedell het destyds geglo minstens 10 000 Boereburgerlikes het buite die kampe gesterf het.
Dit alles in ag geneem, is 'n totale syfer van 50 000 Boeresterftes tydens die Tweede Boereoorlog (1899-1902), nie vergesog nie.
Dr. André Wessels skat in Die Anglo-Boereoorlog in die Afrikaanse letterkunde dat die gesamentlike Boerebevolking in die twee Boererepublieke ongeveer 220 000 was in 1899.
Na beraming is 20% van die Boerebevolking dus tydens die driejarige oorlog dood en kan daar met groot sekerheid van 'n "Boere-volksmoord" gepraat word.
Ten spyte van hierdie geweldige verlies aan menselewens (swart sterftes uitgesluit), weier die Britse regering steeds om die Boerenasate amptelik om verskoning te vra.